

**ปีใหม่นี้ อย. ชวนเลือกผลิตภัณฑ์ที่มีตราทางเลือกสุขภาพเป็นของขวัญปีใหม่ เพื่อสุขภาพที่ดี**

อย. ลงพื้นที่ห้างโลตัส สาขานอร์ธ ราชพฤกษ์ จัดกิจกรรมรณรงค์ให้ประชาชนซื้อผลิตภัณฑ์อาหารที่มีสัญลักษณ์โภชนาการทางเลือกสุขภาพ (Healthier Choice) เป็นของขวัญช่วงเทศกาลปีใหม่ เพื่อสุขภาพที่ดีของผู้รับ

วันนี้ (12 ธันวาคม 2566) **เภสัชกรวีระชัย นลวชัย รองเลขาธิการคณะกรรมการอาหารและยา** ประธานจัดกิจกรรม เปิดเผยว่า สำนักงานคณะกรรมการอาหารและยา (อย.) อยากเห็นคนไทยมีสุขภาพดี ให้เทศกาลปีใหม่นี้เริ่มต้นด้วยการให้ของขวัญที่มีประโยชน์ต่อสุขภาพ จึงได้จัดกิจกรรมลงพื้นที่ห้างสรรพสินค้าโลตัส สาขานอร์ธ ราชพฤกษ์ รณรงค์ให้ประชาชนเลือกซื้อกระเช้าของขวัญในช่วงเทศกาลปีใหม่ที่มีสัญลักษณ์โภชนาการทางเลือกสุขภาพ (Healthier Choice) เพื่อลดความเสี่ยงต่อการเป็นโรคไม่ติดต่อเรื้อรัง (NCDs) เช่น โรคอ้วน เบาหวาน ความดันโลหิตสูง โรคหัวใจและหลอดเลือด ฯลฯ เพราะเป็นผลิตภัณฑ์ที่ผ่านการรับรองแล้วว่ามีคุณค่าทางโภชนาการที่เหมาะสมต่อสุขภาพ ซึ่งขณะนี้มีผู้ประกอบการห้างสรรพสินค้า ซูเปอร์มาร์เก็ตจำนวนมาก ให้ความร่วมมือในการจำหน่ายกระเช้าผลิตภัณฑ์ที่มีสัญลักษณ์ทางเลือกสุขภาพดังกล่าว

สำหรับการเลือกซื้อกระเช้าของขวัญ ควรเลือกกระเช้าที่มีลักษณะห่อหุ้มอยู่ในสภาพดีและมีฉลากที่แสดงรายการผลิตภัณฑ์อาหาร รายละเอียดของอาหารที่จัดรวมไว้ ได้แก่ ชื่อหรือประเภทหรือชนิดของอาหาร วันเดือนปีที่หมดอายุหรือควรบริโภคก่อนของอาหารแต่ละรายการที่บรรจุในกระเช้า ทั้งนี้ เมื่อนำกระเช้าไปมอบให้แก่ผู้รับ   
ไม่ควรแกะฉลากออก เพื่อให้ผู้รับสามารถตรวจสอบรายการผลิตภัณฑ์อาหารและวันหมดอายุว่าตรงกับฉลากหรือไม่ หากจัดกระเช้าด้วยตนเอง อย. ขอแนะนำให้เลือกผลิตภัณฑ์อาหารที่แสดงสัญลักษณ์ทางเลือกสุขภาพ

**คุณอนุสรา โชควาณิชย์พงษ์ ผู้อำนวยการอาวุโส สายงานกฎหมาย การกำกับดูแล และคุณภาพ** **โลตัส** กล่าวว่า หนึ่งในความมุ่งมั่นของโลตัส คือสนับสนุนการมีสุขภาพและสุขภาวะที่ดีของประชาชน (Health & Well-being) ผ่านการคัดสรรสินค้าคุณภาพสูง มีมาตรฐาน และความปลอดภัย ในราคาคุ้มค่า และมีสินค้าทางเลือกเพื่อสุขภาพ ส่งเสริมการมีโภชนาการที่ดีของลูกค้า สำหรับเทศกาลปีใหม่นี้ โลตัสให้ความสำคัญกับสุขภาพของผู้บริโภค โดยโลตัสทุกสาขาจะมีจำหน่ายกระเช้าปีใหม่ซึ่งภายในมีผลิตภัณฑ์อาหารที่มีสัญลักษณ์ทางเลือกสุขภาพให้ผู้บริโภคเลือก นอกจากนี้ ยังมีผลิตภัณฑ์ของโลตัส ทั้งไอศกรีมและขนมปังที่ได้รับตราสัญลักษณ์ทางเลือกสุขภาพ จำนวน 19 ผลิตภัณฑ์ ให้ผู้บริโภคได้เลือกซื้อเป็นของขวัญปีใหม่อีกด้วย

**รองเลขาธิการฯ อย.** กล่าวเพิ่มเติมว่า ปัจจุบันมีผลิตภัณฑ์อาหารที่ผ่านการรับรองให้ผู้บริโภคได้เลือกสรรมากถึง 14 กลุ่มอาหาร ได้แก่ อาหารมื้อหลัก เครื่องดื่ม เครื่องปรุงรส ผลิตภัณฑ์นม อาหารกึ่งสำเร็จรูป ขนมขบเคี้ยว ไอศกรีม น้ำมันและไขมัน ขนมปัง อาหารเช้าธัญพืช ผลิตภัณฑ์ขนมอบ ผลิตภัณฑ์อาหารว่าง ผลิตภัณฑ์จากปลาและอาหารทะเล และผลิตภัณฑ์จากเนื้อสัตว์ รวม 2,915 ผลิตภัณฑ์

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 12 ธันวาคม 2566 / แถลงข่าว 9 ปีงบประมาณ พ.ศ. 2567

